১৯৮২ চনৰ চীনৰ সংবিধানৰ প্ৰধান বৈশিষ্ট্যসমূহ:--

উ:- গণ-প্ৰজাতান্ত্ৰিক চীনৰ সংশোধিত সংবিধানখন ১৯৮২ চনৰ ৪ ডিচেম্বৰত জাতীয় গণ-কংগ্ৰেছৰ পণ্ঞম অধিবেশনত গৃহীত হয় । এই সংবিধানক আগৰ সংবিধানবিলাকৰ বিকশিত ৰূপ বুলি কোৱা হয় যদিও ইয়াৰ কিছুমান উল্লেখযোগ্য বৈশিষ্ট্য আছে । সেই বৈশিষ্ট্যসমূহ তলত আলোচনা কৰা হল--

১। লিখিত আৰু অ-নমনীয় :- চীনৰ সংশোধিত সংবিধান লিখিত আৰু অ-নমনীয় । সংবিধানৰ দীঘলীয়া প্ৰস্তাৱনাৰ বাহিৰেও ইয়াত ১৩৮টা অনুচ্ছেদ আছে । ইয়াৰ প্ৰথম অধ্যায়ত (অনুচ্ছেদ ১--৩২) সাধাৰণ নীতিসমূহ, দ্বিতীয় অধ্যায়ত (অনুচ্ছেদ ৩৩--৫৬) নাগৰিকসকলৰ মৌলিক অধিকাৰ আৰু কৰ্তব্য, তৃতীয় অধ্যায়ত (অনুচ্ছেদ ৫৭--১৩৫) শাসনযন্ত্ৰ আৰু চতুৰ্থ অধ্যায়ত (১৩৬--১৩৮) জাতীয় পতাকা, জাতীয় প্ৰতীক আৰু ৰাজধানী সম্পৰ্কে বহলভাৱে আলোচনা কৰা হৈছে ।

এই সংবিধান সংশোধনৰ বাবে এটা বিশেষ পদ্ধতি অৱলম্বন কৰা হয় । সেই কাৰণে ইয়াক অ-নমনীয় সংবিধান বুলি কোৱা হয় । চীনত আইন প্ৰণয়ন আৰু সংবিধান সংশোধনৰ মাজত পাৰ্থক্য আছে । চীনৰ সংবিধান সংশোধনী প্ৰস্তাৱ জাতীয় গণ-কংগ্ৰেছৰ স্হায়ী কমিটি বা জাতীয় গণ-কংগ্ৰেছৰ এক-পণ্ঞমাংশতকৈ বেছি সদস্যই উত্থাপন কৰিব পাৰে । এই প্ৰস্তাৱ যদি জাতীয় গণ-কংগ্ৰেছৰ মুঠ দুই-তৃতীয়াংশৰ অধিক সদস্যই সমৰ্থন কৰে, তেতিয়াহলে সংবিধান সংশোধিত হব পাৰে৷

২। সংবিধানৰ প্ৰাধান্য:- ১৯৮২ চনৰ সংবিধানে সংবিধানৰ ওপৰত প্ৰাধান্য দিছে। "সংবিধান হ'ল ৰাষ্ট্ৰৰ মৌলিক আইন" আৰু ইয়াৰ হাতত ৰাষ্ট্ৰৰ সৰ্বোচ্চ আইনগত কৰ্তৃত্ব অৰ্পন কৰা হৈছে । প্ৰতিটো সংগঠন আৰু ব্যক্তি সংবিধানৰ অধিনত থাকিব লাগিব । কোনেও সংবিধানৰ বিৰোধিতা বা সংবিধান বিৰোধী কাম কৰিব নোৱাৰিব ।

৩। মাৰ্ক্সবাদ, লেনিনবাদ আৰু মাওবাদ:- ১৯৮২ চনৰ সংবিধানৰ তত্বগত ভিত্তি হল মাৰ্ক্সবাদ, লেনিনবাদ আৰু মাও-চে-তুঙৰ চিন্তাধাৰা। কিন্তু সংবিধানৰ কোনো অনুচ্ছেদত সেই কথা পৰিস্কাৰকৈ কোৱা হোৱা নাই ।

৪। প্ৰস্তাৱনা :- পৃথিৱীৰ অন্যান্য গণতান্ত্ৰিক ৰাষ্ট্ৰৰ সংবিধানত থকাৰ দৰে চীনৰ ১৯৮২ চনৰ সংবিধানতো এটা প্ৰস্তাৱনা সন্নিবিষ্ট কৰা হৈছে । বৰ্তমান সংবিধানৰ প্ৰস্তাৱনা আগৰ সংবিধানৰ প্ৰস্তাৱনাৰ তুলনাত দীঘল । এই প্ৰস্তাৱনাৰ প্ৰতিটো শব্দতে সমাজবাদ আৰু গণতন্ত্ৰৰ প্ৰতি গভীৰ আস্তাৰ পৰিচয় পোৱা যায় ।

৫। ব্যক্তিগত সম্পত্তি:- চীনৰ নতুন সংবিধানে সীমিত পৰিমাণে নাগৰিকসকলক ব্যক্তিগত সম্পত্তিৰ অধিকাৰ প্ৰদান কৰিছে । পাৰিবাৰিক প্ৰয়োজনত সীমিতভাৱে অন্যান্য উৎপাদন কৰিব পাৰে । নাগৰিকসকলে গৰু অন্যান্য পশু ৰখিব পাৰে । ব্যক্তিগতভাৱে খেতি কৰা অধিকাৰ দিয়া হৈছে; কিন্তু সকলোবিলাক চৰকাৰে নিয়ন্ত্ৰণ কৰে ।

৬। শ্ৰমৰ গুৰুত্ব:- নতুন সংবিধানত শ্ৰমৰ ওপৰত অধিক গুৰুত্ব আৰোপ কৰা হৈছে । প্ৰত্যেক নাগৰিকৰ মহান কৰ্তব্য হল শ্ৰম কৰা । "প্ৰত্যেকে তেওঁৰ সামৰ্থ্য অনুযায়ী কাম কৰিব আৰু প্ৰত্যেকে তেওঁৰ শ্ৰম অনুযায়ী পাৰিশ্ৰমিক লাভ কৰিব", ৰাষ্ট্ৰই সংবিধানৰ ৬ নং অনুচ্ছেদ মতে এই নীতিটো প্ৰয়োগ কৰিব । ৰাষ্ট্ৰই সমাজতান্ত্ৰিক শ্ৰম-প্ৰতিযোগিতাক উৎসাহ দিয়ে আৰু পাৰদৰ্শি শ্ৰমিকক পুৰস্কাৰ প্ৰদান কৰে ।

৭। গণ-সাৰ্বভৌমত্ব:- নতুন সংবিধানে গণ-সাৰ্বভৌমত্বক বাস্তৱত ৰূপায়িত কৰিছে । সংবিধানে ইয়াৰ ২নং অনুচ্ছেদ মতে ৰাষ্ট্ৰৰ সকলো ক্ষমতা জনসাধাৰণৰ হাতত ন্যস্ত কৰিছে । জাতীয় গণ-কংগ্ৰেছ আৰু বিভিন্ন স্তৰৰ গণ-কংগ্ৰেছবিলাকৰ সহায়ত চীনা জনগণে ৰাষ্ট্ৰীয় ক্ষমতা প্ৰয়োগ কৰে। গণ-সাৰ্বভৌমত্বক বাস্তৱত ৰূপায়িত কৰিবৰ বাবে চীনত সাৰ্বজনীন প্ৰাপ্তবয়স্কৰ ভোটাধিকাৰ স্বীকৃত হৈছে ।

৮। কৰ্মৰ অধিকাৰ:- চীনৰ নাগৰিকসকলক কৰ্মৰ অধিকাৰ প্ৰদান কৰা হৈছে । কাম কৰাৰ অধিকাৰ প্ৰত্যেক নাগৰিকৰ সাংবিধানিক অধিকাৰ । সমৰ্থবান লোকসকলক ৰাষ্ট্ৰই কাম কৰিবলৈ দিব লাগিব ।

৯। এককেন্দ্ৰিক ৰাষ্ট্ৰ:- গণ-প্ৰজাতান্ত্ৰিক চীনক সংবিধানে এখন এককেন্দ্ৰিক. ৰাষ্ট্ৰ বুলি বৰ্ণনা কৰিছে । চৰকাৰৰ মূল নীতি আৰু সিদ্ধান্তবিলাক অকল কেন্দ্ৰীয় চৰকাৰে গ্ৰহণ কৰিব। সকলো ক্ষেত্ৰতে কমিউনিষ্ট পাৰ্টিৰ নিৰ্দেশানুযায়ী শাসনকাৰ্য পৰিচালনা কৰা হয় ।

১০। কমিউনিষ্ট পাৰ্টিৰ ভূমিকা:- ১৯৮২ চনৰ চীনৰ সংবিধানেও সাম্যবাদী দলক ৰাষ্ট্ৰীয় প্ৰশাসক নিয়ন্ত্ৰণ কৰিবৰ বাবে ব্যাপক ক্ষমতা প্ৰদান কৰিছে । কিন্তু এইটো সঁচা যে তত্ত্বগতভাৱে সাম্যবাদী দলে চৰকাৰক নিয়ন্ত্ৰণ কৰিব নোৱাৰিলেও বাস্তৱিকচে ই আগৰ দৰেই চৰকাৰক নিয়ন্ত্ৰণ কৰি আছে । এতিয়াও চীনত সকলো ক্ষেত্ৰতে দলীয় প্ৰাধান্য পৰিলক্ষিত হয়৷

১১। নাগৰিকৰ মৌলিক অধিকাৰ আৰু কৰ্তব্য:- চীনৰ নতুন সংবিধানে নাগৰিকসকলক ৰাজনৈতিক, অৰ্থনৈতিক, সামাজিক আদি অধিকাৰ প্ৰদান কৰিছে । নাগৰিকসকলে এই অধিকাৰসমূহ যাতে ভালদৰে ভোগ কৰিব পাৰে তাৰ প্ৰতিও লক্ষ্য ৰখা হৈছে ।। এই অধিকাৰসমূহ ভোগ কৰোতে নাগৰিকসকলে কিছুমান কৰ্তব্যও পালন কৰিব লাগিব । নতুন সংবিধানৰ দ্বিতীয় অধ্যায়ত (৩৩--৫৬ অনুচ্ছেদ)নাগৰিকৰ মৌলিক অধিকাৰ আৰু কৰ্তব্যসমূহ লিপিবদ্ধ কৰা হৈছে ।

১২। এক সদন বিশিষ্ট আইনসভা :- গণ-প্ৰজাতান্ত্ৰিক চীনৰ সৰ্ব্বোচ্চ ক্ষমতাৰ অধিকাৰী হ'ল জাতীয় গণ-কংগ্ৰেছ । এই কংগ্ৰেছ মাত্ৰ এখন সদন লৈ গঠিত হয়৷ বিভিন্ন জাতিৰ প্ৰতিনিধিত্বৰ বাবে চীনত আইনসভাৰ দ্বিতীয় সদন গঠন কৰা নহয়। নতুন সংবিধানে জাতীয় গণ-কংগ্ৰেছতকৈ ইয়াৰ স্থায়ী কমিটিৰ হাতত অধিক গুৰুত্বপূৰ্ণ ক্ষমতা প্ৰদান কৰিছে ।